Vanaand is die amptelike opening van die Olimpiese Spele. Lande wat erg vyandig teenoor mekaar is, se sportlui sal onder die oë van die wêreld aan ‘n optog deelneem.
Dit lyk ook of Iran en die Weste onder die leiding van die VSA enige oomblik tot meer as net ‘n woorde-oorlog sal oorgaan. Onlangs het die magtigste man in Iran, die Ajatolla Ali Khameni tydens ‘n besoek aan soldate die laaste oordeel voorspel. Ingevolge die Sjiïtiese tradisie breek ‘n vredesryk aan, maar daarvoor eers ‘n tyd van onheile en oorloë. Veral ontstemmend is sy stelling dat die wêreld reeds die era van die 12de Imam beleef waartydens dit alles sal plaasvind. Kortom, hy het die soldate geestelik op oorlogvoering voorberei. Verlede maand het sportlande van oor die wêreld by die antieke Olimpia byeengekom as deel van die IOK se Internasionale Forum vir Sport vir Vrede en die Olimpiese Staak van Vyandelikhede.
Dit is egter duidelik dat die wêreld van vandag nie tot dieselfde ideale ingebind kan word as die antieke wêreld van die Grieke nie, en dikwels eerder die titel “barbaar” verdien wat die Grieke alle nie-Grieke genoem het. Trouens, baie van die ideale van die stigters van die moderne Olimpiese Spele het reeds in die slag gebly.
Dit is vanjaar presies veertig jaar later, en die wêreld hou asem op dat die digte veiligheidsnetwerk wat oor die spele getrek is, sal verseker dat dié spele in vrede en in die gees van die Olimpiese ideale afgehandel sal kan word. Mag die Suid-Afrikaanse atlete baie medaljes en harte verower.